Wir, Agnes, von gottes gnaden wilent chùnginn ze Ungern, bekennen, verjehen und tuͦn kunt offenlich mit disem brief ✳ fùr uns und unser erben, ✳ daz wir wolgesunt sinnen und muͦtes nach
guͦter vorbetrahtung ✳ luterlich durch got ✳ und durch unser vorderen und unser selen heiles willen ✳ diz nach gescˀben guͤter, ✳ twing und ban ùber daz dorf ze Birmenstorf und ùber alle die lùte und
guͤter, ✳ gevild und waͤld, ✳ die zuͦ dem selben twing gehoͤrent; ✳ den hof ze Birmenstorf, ✳ den man nemmet Heinrich Leinbachs hof, ✳ der giltet jaͤrlichs ✳ an kernen ✳ fùnf mùt, ✳ zwei viertel, ✳ an habern
sechs mùt, ✳ an aͤrwis zwei viertel, ✳ an bonen zwei viertel, ✳ an gersten einen mùt, ✳ ein halp swin, sol gelten fùnf schilling phēning, ✳ fùnfzig eier und zwei hoͤnr; ✳ den kilchensatz ze Birmenstorf, der in den
selben hof gehoͤret, ✳ mit zenhenden, ✳ widmen ✳ und mitt allen andern guͤtern, ✳ nùtzen und rechten, ✳ die zuͦ der selben kilchen gehoͤrent; ✳ dez Rosen hof, der giltet je eins jares ✳ an kernen zenhē mùt,
an habern sèchs mùt, ✳ ein swin, sol gèlten zenhen schilling phēning, ✳ fùnfzig eier und drù hoͤnr, und je der ander zweier jaren ✳ gilt er jetweders jares ✳ an roggen zenhen mùt, ✳ an habˀn sêchs mùt,
ein swin, sol gelten zenhen schilling, ✳ fûnfzig eier und drù hoͤnr; ✳ Heinrichs Leinbachs schuͦpos obnan im dorf, ✳ giltet ein swin, daz gèlten sol zenhen schilling, ✳ drù hoͤnr und zweinzig eier; ✳ Wernhers
dez Meiers schuͦpos, ✳ giltet ein swin, ✳ daz gêlten sol zenhen schilling, ✳ drù hoͤnr und zweinzig eier; ✳ aber Heinrichs Leinbachs schuͦpos, ✳ giltet an kernen drù viertel, ✳ an habern eilif viertel, und ein swin,
sol gèlten dri schilling sechs phēning, ✳ und an zins phēningen zwen schilling, ✳ sèchs phenning, ✳ drù hoͤnr und zweinzig eier; ✳ Wernher Ror git von der bùnde fùnf schilling; ✳ den hof in dem Schlatte,
der giltet sèchs vierteil kernen, ✳ ein swin, sol gèlten zenhen schilling, und drù hoͤnr; ✳ der Hùsse git von einˀ juchart reben ein viertel kernen; ✳ Viggi von Windesch git von einˀ juchart reben ✳ ein
viertel kernen; ✳ Clein Koͤni git von einˀ juchart rèben ✳ ein viertel kernen; ✳ Ruͦtschmā git von einˀ juchart reben ein viertel kernen; ✳ Cuͦntzen knaben gebent von einˀ juchart reben ein viertel kˀnen;
so gebent oͧch Aͤrnis Cuͦntzen knaben, ✳ der Waͤscher von Brugge, und Oͤli Jûtzinen von drin jucharten rèben ✳ jeclicher ein viertel roggen; ✳ die lantgarb, giltet jaͤrlich ✳ nùn viertel kˀnē; ✳ Claus
Siglisdorfs hofstat, gelegen bi der strasse, ✳ dù giltet zwen mùt habˀn; ✳ Metten Koͤnis hof, ✳ gilt an kernen sèchs mùt, ✳ an habˀn zwei malter, ✳ an zins phēningē ✳ siben schilling, sechs phēning, ✳ drù
hoͤnr und fùnfzig eier; ✳ Wernhers Rors schuͦpos, ✳ gilt ein swin, sol gèlten siben schilling, ✳ drù hoͤnr und zweinzig eier; ✳ Cuͦnrat Rors schuͦpos, ✳ giltet ein swin, ✳ daz gelten sol siben schilling, ✳ drù hoͤnr,
zweinzig eier; ✳ aber denn git Heinrich Leinbach von dez Suters schuͦpos ✳ ein swin, ✳ daz gelten sol zenhen schilling, drù hoͤnr und zweinzig eier; ✳ daz nùwe gerùt, giltet zwen mùt kernen; ✳ die mùli
am Linde, ✳ giltet vier mùt kernen; ✳ allù diz vorgenanten guͤter, gelegen ze Birmenstorf, ✳ mit hoͤltzern, ✳ gevilden, ✳ waͤlden, ✳ hoͤfen, ✳ huͦben, ✳ schuͦposen, ✳ aͤkkern, ✳ matten, ✳ hùsern ✳ hof stetten, ✳ wingartē,
bongarten und garten, ✳ mit aller zuͦgehoͤrd, ✳ als wir die nùweclichs gekoͧft haben ✳ mit unserm eigenn guͦt ✳ von unserm getrùwen, ✳ lieben ✳ Ruͦdolfen von Trostberg, ✳ gegeben haben ✳ mit aller
ordenung, ✳ bescheidenheit und craft, ✳ worten und gebaͤrden, ✳ so von reht oder gewonheit ✳ darzuͦ gehoͤrent ✳ und geben oͧch wissentlich mit disem brief ✳ einˀ rehten, ✳ ewigen, ✳ unwiderroͤfenlichen
gabe, ✳ die man nemmet ✳ under den lebenden, ✳ den erberen, geischlichen, unsern getrùwen, andaͤhtigen, ✳ ✳ der aͤptissenn und dem ✳ ✳ convent dez closters ze Kùngsvelt, Sant Claren ordens, in
Costentzer bistuͦm, unserr stift, ✳ mit soͤlichem gedinge, ✳ daz si alle jar eweclich ✳ von unsern wêgen ✳ luterlich durch got ✳ zuͦ einem rehten almuͦsen ✳ da von richten und gèben soͤllen ✳ unsern
getrùwen, ✳ andaͤhtigen, ✳ ✳ dem gardian und dem convent ✳ der Minren Bruͦder ✳ dez closters ze Kùngsvèlt, ✳ oͧch unserr stift, ✳ von allen den vorgenanten guͤtern ✳ acht mark gèltes nach dizz
landes rèht und gewonheit, ✳ vollenclich ✳ als si von den selben guͤtern vallent, ✳ aun alle gevaͤrde, ✳ zuͦ besserung irs gewandes ✳ und zuͦ an derr iro notdurft. ✳ und waz die vorgenantē
guͤter allù gemeinlich ✳ jeclichs jares ùber die vorgenanten acht mark gèltent und bringen mugen, ✳ daz soͤllent die egenanten closterfrowen gaͤntzlich in nemen ✳ zuͦ iro selbes handen
und in iren nutz bewenden. ✳ waͤr aber, daz dheins jares die obgenanten aht mark von den egenanten ✳ guͤtern gaͤntzlich nit gevallen moͤhten, ✳ so sint die frowen nit gebunden,
die aht mark ze erfollend, ✳ doch soͤllent si ✳ den egenanten bruͦdern ✳ richten und gèben ✳ alles, daz ✳ dez jares gevellet ✳ von den selben guͤtern, volleclich aun gevaͤrde. ✳ wir haben oͧch
entwichen ✳ aller der besitzung und gewer, ✳ als wir die vorgenanten guͤter ze Birmenstorf besessen und in gewer harbracht und inne gehebt haben, ✳ und haben gesetzet und setzen oͧch mit disē
brief in reht, roͤwig, nutzlich gewer ✳ der selben guͤter, aller gemeinlich ✳ und jeclichs sùnderlich, ✳ die vorgenanten ✳ ✳ aͤptissenn und den convent ze Kùngsvelt ✳ zuͦ ir selbers und zuͦ iro nachkomē
handen ✳ eweclich, in aller der wise und nach dem underscheid, ✳ als vor an disem brief vˀschriben ist und begriffen. ✳ darzuͦ haben wir oͧch zuͦ iren handen ✳ entzigen wissenclich ✳ fùr uns und
unser erben ✳ und entzihen uns oͧch ✳ reht und redelich mit disem brief aller der rechtung, ✳ vorderunge und ansprach, ✳ so wir oder unser erben ✳ zuͦ den vorgenanten guͤtern ze Birmenstorf,
allen gemeinlich ✳ oder dheinen sùnderlich, gehebt haben ✳ oder dheins wèges ✳ jemˀ gehaben oder gewinnen moͤhten, ✳ und loben oͧch, ✳ die vorgenanten gabe ✳ in dem namen, als da vor, ✳ fùr
uns und alle unser erben ✳ staͤt zehabend ✳ und da wider niemˀ zetuͦnd ✳ mit gerichte ✳ noch aun gerichte ✳ noch nieman gehellen, ✳ der da wider tuͦn welt, dheins wèges, aun gevaͤrde, ✳ und
entzihen uns oͧch darùber in dem namen, als da vor, ✳ schirmes, hilf und rates ✳ aller geischlichˀ und weltlichˀ richtˀn, gerichten ✳ und rechten ✳ und aller usszùg und fùnd, ✳ so je erdaht
ward ✳ oder noch fùrbazzˀ fundē odˀ erdaht wˀden moͤhten, da mit wir ✳ diz gabe ✳ jemˀ widerroͤffen, ✳ abnemen oder bekrenken moͤhten dheins wèges, aun alle gevaͤrd. ✳ und darùbˀ ze urkùnd
haben wir unser eigen insigel offenlich gehenket an disen brief, ✳ der geben ist ze Kùngsvêlt in unsˀm clostˀ, ✳ nach gottes gebùrt drùhundˀt und sèchzig jaren, ✳ dar nach in
dem dritten jare, ✳ an dem naͤhsten ✳ dunrstag vor sant Marien Magdalenen tag. ✳